Villy Søvndal (SF), 2002-11-21:
Jeg må sige, at jeg takker for tilliden, men jeg er bange for, at Venstrefolkene overvurderer min samlede kapacitet.
Jeg bilder mig meget ind, men at forestille sig, at jeg skulle være årsag til, at kun en tredjedel af danskerne synes, at regeringen lever op til sine løfter - det tror jeg er at tilskrive mig for stor værdi.
Det er alt for stor en ære.
Så mange spindoktorer er det jo regeringen, der har, ikke os.
Det er vi slet ikke i stand til at gøre fra oppositionens side.
Så skal jeg svare hr. Henrik Vestergaard, der spørger, om jeg ikke tror, at nogle synes, at skattestoppet er en god idé.
Jo, det tror jeg bestemt.
Jeg tror, at de, der får den store skattelettelse rundt om i Gentofte med de dyre huse, ved Rungsted Kyst osv., synes, det er glimrende, at den her regering sørger for dem, der stemte på dem.
Jeg tror til gengæld, at de mennesker, der har det rigtig skidt, nogle af dem, der har det allerværst, nogle af dem, som nogle af aviserne skriver om i øjeblikket - i kød og blod - nogle af de handicappede, multihandicappede, der får nedskåret deres tilbud på grund af skattestoppet, men først og fremmest på grund af udgiftsstoppet, ikke gør det.
Når regeringen sænker den generelle vækst, der har været på 2 pct. om året i den offentlige sektor, til 0,7 pct., altså til en tredjedel af den vækst, vi har haft indtil nu, så er der nogle, der skal lægge ryg til.
Det store bedrag i den her diskussion var, at regeringen inden valget hævdede, at det var der ikke.
Det er jo det, der bliver tydeligt nu.
Og som svar på hr. Henrik Vestergaards spørgsmål: Nej, jeg tror bestemt ikke, at de mennesker eller deres pårørende synes, at det er rimeligt, at de mest udsatte grupper skal rammes, for at de mest velhavende kan få en skattelettelse.
Og til hr. Jens Rohde bare ganske kort: Jeg har dokumenteret det, at regeringen laver et kneb, som ikke holder, nemlig at sammenligne budget med budget, hvor det niveau, amterne og kommunerne jo kører på, ikke er budgetniveauet, det ved hr. Jens Rohde, som selv er byrådsmedlem, jo også udmærket.
De kører på et regnskabsniveau, der er væsentlig højere end budgetniveauet, og derfor kommer nedskæringerne fra 2002 til 2003, og derfor er folks fornemmelse rigtig.
Det er tydeligt.
Det er i dag 1 år og 1 dag siden, at højresiden i Folketinget vandt folketingsvalget.
Derfor er det også en god anledning til at spørge, hvordan det gik med løfterne, og de var jo mange, om den bedre velfærd set i forhold til den virkelighed, folk færdes i.
Regeringen får dumpekarakter, når det gælder både ældrepleje og sygehuse.
Sådan kan man læse på forsiden af Berlingske Tidende i søndags, og videre kan man læse, at kun en tredjedel af de adspurgte mener, at regeringen har forbedret ældreplejen som lovet.
Det gør de, fordi de har lavet en undersøgelse.
Det er med andre ord ved at blive stadig tydeligere, at der er endog meget langt mellem de gyldne løfter, regeringen og dens støtteparti strøede om sig med, og så den virkelighed, folk oplever.
Men ikke nok med det, for det ser ud til, at det er linjen, der vil fortsætte også i de kommende år på grund af skattestoppet og på grund af udgiftsstoppet.
Regeringen har i starten afvist, at der var noget som helst om denne diskussion, men det er oplagt blevet stadig sværere at afvise, for det er jo svært at afvise kendsgerninger.
Sociale organisationer, der arbejder med det, frivillige foreninger, der arbejder med det, medarbejdere på socialområdet, der arbejder med det, lokale politikere, der arbejder med det, siger, at det ikke er muligt længere at fastholde et glansbillede af en virkelighed, der slet ikke ser sådan ud i virkeligheden.
Derfor er svælget mellem løfterne, regeringen har afgivet, og virkeligheden ikke længere muligt at afvise.
Det gælder ikke alene ældreområdet, hvor der jo blev lovet 0,5 mia. kr. i forbedringer.
Hvad er der sket?
Den undersøgelse, som FOA har fået lavet af et uafhængigt analyseinstitut, viser, at der vil være et svagt faldende antal medarbejdere på ældreområdet næste år.
Børnene mistede ca. 0,5 mia. kr. ved budgetforhandlingerne.
Nej, man skar ned på åbningstiderne, altså snævre åbningstider, fik en lavere normering og generelt en voldsom forøgelse af forældrebetalingen.
Kigger man på de allermest udsatte grupper, er virkeligheden smækfyldt med triste monotone historier om sindslidende, hjemløse, misbrugere og udsatte børn, der oplever forringelser i de tilbud, de har fået.
Regeringen har selv sagt, at den vil måles på det, den gør i forhold til de dårligst stillede.
Det bliver den nu, og dommen fra befolkningen er dumpekarakter.
Jeg ser med spænding frem til regeringens besvarelse.
Besvarelse